След установяването си в Китай династията Цин бързо възприема китайската култура. Империята на Цин достига своя разцвет през 18 век, когато както територията, така и населението ѝ, значително нарастват. След това нейният военен потенциал започва да намалява и, изправена пред масови бунтове и военни неуспехи, в средата на 19 век държавата изпада в тежка криза. Династията е свалена през 1912 година по време на Синхайската революция.